Onluste vlam weer op | Netwerk24
Onluste vlam weer op
Plaaswerker-onluste het vandeesweek die lewe van 'n vrou geëis.
Die vrou was deel van 'n groep betogers wat Woensdagoggend by Jan van Riebeeckrylaan klippe gegooi het na vragmotors wat plaaswerkers na hul werkplek vervoer het.
Onluste het opgevlam weens 'n dispuut oor lone op 'n plaas op die Hasekraal-pad buite Wellington.
Volgens 'n polisiewoordvoerder het Zoleka Phanziso (40) van Mbekweni onder die wiele van 'n vragmotor beland terwyl sy dit met klippe bestook het. Die vragmotor was juis met plaaswerkers op pad. Weens die oproerige omstandighede het die bestuurder van die vragmotor nie op die toneel stilgehou nie.
Betogers het Maandag reeds plaasvoertuie onder die klippe gesteek.
Woensdagoggend het verskeie klein betogings plaasgevind in Mbekweni en die Van Wyksvlei-gebied, waar mense ook probeer verhoed dat plaaswerkers na plase vervoer word.
Die polisiewoordvoerder het gesê geen ander ernstige voorvalle is aangemeld nie, maar die polisie monitor konstant die situasie.